แผนเพิ่มทุนTTAล่ม
รายย่อยค้านทำเสียงโหวตไม่ถึง75%เล็งหาพันธมิตรลดเงินลงทุน
15 ธ.ค. 2555

รายย่อยค้านทำเสียงโหวตไม่ถึง75%เล็งหาพันธมิตรลดเงินลงทุน
บิ๊ก TTA มึน รายย่อยล้มเพิ่มทุน เล็งขอใหม่อีกครั้งในการประชุมสามัญประจำปี หากเพิ่มทุนไม่ได้จ่อหาพันธมิตรลดเงินลงทุนแทน
ที่ประชุมวิสามัญผู้ถือหุ้นบริษัท โทรีเซนไทย เอเยน์ซีส์ (TTA) เมื่อวันที่ 14 ธ.ค.ที่ผ่านมา มีการลงมติในวาระการเพิ่มทุนของ TTA โดยมีจำนวนผู้ถือหุ้นเห็นด้วยเพียง 222.27 ล้านหุ้น คิดเป็น 69% ซึ่งจำนวนเสียงไม่ถึง 75% ตามเกณฑ์ที่ตลาดหลักทรัพย์กำหนด ทำให้แผนการเพิ่มทุนและการจ่ายหุ้นปันผลของ TTA ต้องล้มลง 
ทั้งนี้ ก่อนจะมีการลงมติในวาระดังกล่าวทางผู้ถือหุ้นรายย่อยของ TTA ต่างลุกขึ้นแสดงความคิดเห็น เกี่ยวกับการเพิ่มทุนในครั้งนี้อย่างหลากหลาย มีทั้งไม่เห็นด้วยกับการเพิ่มทุน และเสนอให้ใช้เงินกู้แทนการเพิ่มทุน เพราะเห็นว่าบริษัทมีความมั่นคงทางการเงิน มีกำไรสะสมและเงินสดจำนวนมาก ขณะที่หนี้สินอยู่ในระดับต่ำ มีศักยภาพในการกู้เงินอีกมาก 
ขณะเดียวกันก็มีผู้ถือหุ้นแสดงความคิดเห็นถึงรูปแบบของสัดส่วนการเพิ่มทุนในอัตราส่วน 1 หุ้นเดิมต่อ 1 หุ้นใหม่ และราคาใช้สิทธิเพิ่มทุนมีความไม่เหมาะสม รวมถึงมีข้อเสนอแนะให้ออกใบสำคัญแสดงสิทธิเพื่อซื้อหุ้นสามัญ (วอร์แรนต์) ควบคู่กับการเพิ่มทุน เพราะเห็นว่าในอนาคตหากบริษัทสามารถดำเนินผลประกอบการได้ตามเป้าหมาย ส่งผลให้ราคาหุ้นปรับตัวเพิ่มขึ้น ผู้ถือหุ้นย่อมพร้อมจะใส่เงินเพื่อแปลงสภาพวอร์แรนต์และบริษัทจะมีเงินทุนไปใช้ในการขยายกิจการอีกจำนวนมาก 
นายประเสริฐ บุญสัมพันธ์ ประธานกรรมการ TTA กล่าวภายหลังการประชุมว่า ผู้ถือหุ้นไม่ใช่ไม่เห็นด้วยกับการเพิ่มทุน เพราะเสียงส่วนใหญ่เกือบ 70% ลงคะแนนเสียงเห็นด้วยกับการเพิ่มทุน เพียงแต่ไม่ถึง 3 ใน 4 ของผู้เข้าร่วมประชุมหรือ 75% หลังจากนี้ทางฝ่ายบริหารคงจะรับข้อเสนอแนะของผู้ถือหุ้นไปพิจารณา เพื่อปรับแผนการระดมทุนให้มีความเหมาะสม และค่อยนำเสนอให้ที่ประชุมผู้ถือหุ้นสามัญประจำปี ที่จะมีขึ้นภายในสิ้นเดือน ม.ค. 2556 พิจารณาในลำดับต่อไป 
ม.ล.จันทรจุฑา จันทรทัต ประธานเจ้าหน้าที่บริหารและกรรมการผู้จัดการใหญ่ TTA กล่าวว่า ตามแผนที่วางไว้ วัตถุประสงค์ของการเพิ่มทุน เพราะต้องการนำไปใช้ทยอยลงทุนระยะ 12 ปีข้างหน้า จำนวน 2.2 หมื่นล้านบาทเพื่อขยายเรือแห้งเทกองเพิ่มขึ้นเป็น 29 ลำ ภายในปี 2558 รวมถึงการซื้อเรือขุดเจาะ 2 ลำ โดยแหล่งเงินลงทุนจำนวน 1.3 หมื่นล้านบาท จะมาจากเงินกู้ และอีกประมาณกว่า 9,000 ล้านบาทจะมาจากเงินเพิ่มทุน 
นอกจากนี้ การลงทุนดังกล่าวจะทำให้บริษัทมีความสามารถในการทำกำไรเพิ่มขึ้นมากกว่าเท่าตัว หรือเห็นการทำกำไรในระดับ 1,000 ล้านบาท โดยจะเริ่มเห็นภายใน 3 ปีข้างหน้า หรือในปี 2557 
“ผมว่าผู้ถือหุ้นส่วนใหญ่เข้าใจและเห็นด้วยที่ต้องระดมทุน เพียงแต่ไม่เห็นด้วยกับวิธีการเพิ่มทุน ซึ่งถือว่าก็โอเค เพราะคนเข้าใจว่าเราจะทำอะไรเพียงแต่ไปปรับปรุงรูปแบบการระดมทุน ซึ่งทางฝ่ายบริหารคงจะนำเสนอในหลายๆ ทางและเสนอให้คณะกรรมการพิจารณาอีกครั้ง” ม.ล.จันทรจุฑา กล่าว
อย่างไรก็ตาม หากปรับแผนการระดมทุนแล้วทำให้บริษัทระดมทุนไม่ถึงระดับประมาณ 9,000 ล้านบาท บริษัทได้มองทางออกไว้ 2 ทางด้วยกัน คือ 1.หาพันธมิตรมาร่วมลงทุนเพื่อซื้อเรือ 2.ลดจำนวนเงินลงทุนลง ซึ่งหากเป็นแนวทางนี้ รายได้และผลกำไรที่ตั้งเป้าหมายไว้อาจลดลงจากระดับที่คาดการณ์ 
นายเฉลิมชัย มหากิจศิริ กรรมการและในฐานะผู้ถือหุ้นใหญ่ TTA กล่าวว่า ตามข้อเสนอของผู้ถือหุ้นให้ใช้กำไรสะสมมาลงทุนนั้น อยากจะชี้แจงว่าขณะนี้ธุรกิจของ TTA ไม่ได้มีเพียงธุรกิจเดินเรือเท่านั้น ยังมีธุรกิจอื่นๆ ที่จะต้องลงทุน ดังนั้นไม่ควรนำกำไรสะสมมาลงทุนในธุรกิจเดียว 
ขณะเดียวกันการซื้อเรือก็ไม่สามารถใช้เงินกู้ได้เต็มจำนวน 100% เพราะเงื่อนไขของธนาคารพาณิชย์ กำหนดให้บริษัทต้องใส่เงินทุนของบริษัทเข้ามาร่วมด้วย
ด้านตลาดหลักทรัพย์ขึ้นเครื่องหมายหยุดพักการซื้อขายชั่วคราว (H) หุ้น TTA ช่วงที่บริษัทยังไม่ได้แจ้งผลการประชุมและกลับมาเปิดให้ซื้อขายตามปกติในช่วงบ่าย ซึ่งหุ้น TTAปิด 17 บาทเพิ่มขึ้น1 บาท